Photo: Unsplash.com .td_uid_2_60827e0f14a71_rand.td-a-rec-img{text-align:left}.td_uid_2_60827e0f14a71_rand.td-a-rec-img img{margin:0 auto 0 0} Iktar kemm jgħaddi ż-żmien aktar qed nisimgħu fuq l-importanza tat-tagħlim tul il-ħajja u fil-każ tal-ħaddiema dwar it-taħriġ biex itejbu l-pożizzjoni tagħhom u jkunu jistgħu jwessgħu l-opportunitajiet tagħhom. Iżda xi minn daqqiet jiġini suspett li dan hu biss dak li bl-Ingliż jissejjaħ lip service – diskors fieragħ u xejn fatti. Qed ngħid dan fuq l-esperjenza ta' dan l-aħħar meta manager fi ħdan il-union li jien tagħha l-Kap Eżekuttiv, il-UĦM Voice of the Workers kienet imċaħħda milli tieħu kors fl-Università ta' Malta fir-relazzjonijiet industrijali! Dan għax kien hemm min ħass li seta' jqum xi kunflitt ta' interess! Raġuni frivola li tikkonferma kemm fadlilna x'naqdfu jekk verament nemmnu dak li nipprietkaw. Qabel ma din l-impjegata ngħaqdet mal-UĦM taħt arranġament li jippermetti impjegati tas-servizz pubbliku li jkunu mislufa lil union, kienet applikat għal dan il-kors organizzat mill-Istitut għas-Servizzi Pubbliċi b'kollaborazzjoni mal-Università. Biex inkun preċiż din l-impjegata kienet imħeġġa biex tieħu dan il-kors, ġaladarba kienet taħdem fid-Dipartiment tax-Xogħol u r-Relazzjonijiet Industrijali. Madankollu, il-kors kien pospost minħabba l-pandemija u kien biss ftit ġimgħat ilu li beda. Bilkemm ridt nemmen meta din il-manager informatni li ma kinitx se titħalla tkompli l-kors. Ir-raġuni kienet li bdiet taħdem mal-UĦM. Skont l-organizzaturi dan seta' jqanqal kunflitt ta' interess għax parti mil-kors jikkonsisti f'sessjonijiet li fihom ikunu osservat il-mod li bih unions u d-dipartiment jinnegozjaw bejniethom – dak li jissejjaħ shadowing. Filwaqt li ma nara l-ebda kunflitt f'dan kollu, din il-manager tal-UĦM ħasset li kellha tiġbed l-attenzjoni tal-impjieg tagħha mal-union biex iżomm l-organizzaturi tal-kors aġġornati. Filwaqt li ma nara l-ebda kunflitt għax l-iskop tal-kors hu li jkollna uffiċjali pubbliċi u impjegati taċ-ċivil iktar kwalifikati u mħarrġa, id-deċiżjoni li tiġi mċaħħda milli tagħmel il-kors hi assurda. Li kieku kien hemm intenzjoni ġenwina mill-organizzaturi, seta' jsir arranġament biex din il-manager tattendi sessjonijiet li jinvolvu l-UĦM biss. Imma kif saru l-affarijiet, donnu qed nittrattaw każ ta' spjunaġġ industrijali! Donnu li t-tagħlim hu xi ħaġa li żżommha għalik daqs li kieku kien se jkun hemm xi theddida jekk taqsam dak li taf ma' ħaddieħor. Jiġifieri impjegata tad-Dipartiment tax-Xogħol u r-Relazzjonijiet Industrijali, li ġietha opportunità li taħdem f'dan il-qasam, issa qed tiċċaħħad mill-edukazzjoni għax ħadet l-affarijiet bis-serjetà! Attitudni bħal din qed tittieħed fil-konfront ta' ħaddiema kollha fiċ-ċivil li jaspiraw li javvanzaw fil-karriera? Qed nistaqsi dan għax wisq nibża' li din id-deċiżjoni turi l-mod li bih il-Gvern iħares lejn id-djalogu soċjali. Atteġġjament ta' xi ħadd li jrid li jkollu pożizzjoni dominanti billi jċaħħad lin-naħa l-oħra minn ċertu opportunitajiet. Tabilħaqq, studenti tal-università minn żmien għal żmien isegwu l-ħidma tal-UĦM bħala parti mill-istudji tagħhom. X'suppost tagħmel il-union issa? Ma taċċettahomx sakemm ma jkollhiex garanzija li jiġu jaħdmu magħha fil-futur? Nixtieq nieħu tweġiba dwar dan. .td_uid_3_60827e0f14c79_rand.td-a-rec-img{text-align:left}.td_uid_3_60827e0f14c79_rand.td-a-rec-img img{margin:0 auto 0 0}